Thursday, 28 February 2013 05:57
Hierdie is die sesde jaar wat ons die Bronnie se heel gewildste tema ooit aanbied – dinge om te doen. Ons wys jou onder andere hoe om die adrenalien te laat pomp, waar die natuurreservate en museums is, waar om uit te eet, oor te slaap, te kuier, te trou, funksies te hou en watter markte, feeste en vendusies deur die jaar aangebied word.
Wanneer laas het die bloed deur jou are gebruis, die wind deur jou hare gewaai en jy vlinders op die krop van jou maag gevoel? Hier is ‘n paar avonture wat dalk so reg in jou kraal val.
GorgeGlide Cullinan bring jou in aanraking met asemsnak avonture met hulle ‘Xtreme Zipline Trail’, ‘n katspoegie van Cullinan af. Hulle is trots om ‘n nuwe era in ziplyne bekend te stel met hulle vier ziplyne wat wissel van 260 m op die ‘Granny’ tot 540 m op die monster genaamd ‘Superman’. Die vier ziplyne is kruis en dwars oor die pragtige Muningi-kloof gespan en bied jou ‘n asemrowende uitsig terwyl jy oor klowe van tot 70 m hoog gly. Kom aan; hierdie is jou kans. Moenie uitstel nie. Bel GorgeGlide by 012-736-9058 en bespreek jou avontuur vandag.
Dagbesoekers of dié wat vir ‘n naweek wil wegbreek - ons wys jou waar jy kan wildkyk, wandel, perdryroetes, bootritte of lugballon ekspedisies deur natuurreservate kan neem of ‘n nagrit kan bespreek. En ja, die Groot Vyf is net ‘n katspoegie ver.
Die Rietvlei Natuurreservaat is reeds in 1948 geproklameer en bestaan uit 3 800 ha Bankeveld vanaf die dam oor vlaktes, heuwels, vleie en stroompies. Wildspesies strek van jagluiperds, buffels, elande en renosters tot waterbokke, sebras en swart wildebeeste. Hier kan jy in ’n oornag-hut bly, kampeer of net piekniek hou by die dam met sy groot verskeidenheid watervoëls. Jy kan vir nagritte gaan, op perdryroetes deur die reservaat, op ’n 10 km dagstaproete of ’n 21 km roete waar jy deur natuurbewaarders vergesel word. Visvang word toegelaat op die noordelike en westelike oewer en daar is ‘n seiljagklubhuis op die noord-westelike oewer. Die reservaat is uit met die Delmas-pad, naby die Nelmapius/R21 kruising. Vir meer inligting of besprekings, skakel 012-358-1810/1/2. Vir visvangpermitte, skakel 012-345-3917. Vir die seiljagklub, skakel 012-345-0621.
As jy mal is oor perde is hierdie jou afdeling, of jy nou ‘n beginner is, kompeterend aan skoue wil deelneem, op soek is na gesellige uitritte, ‘n goeie stal vir jou perd of ‘n piekniek, verjaarsdag of funksie by perde wil hou.
Liberty Stalle en Ryskool is nie sommer net stalle nie. Dit is ‘n plek waar ruiters ontwikkel word, waar perde gelukkig is en vriende gemaak word. By Liberty word die potensiaal in elke perd en ruiter, jonk en oud, gekoester en ontwikkel. Daar is rylesse vir beginners tot gevorderde ruiters van alle ouderdomme en hulp met die voorbereiding en bywoning van skole skoue asook Gauteng Noord en Gauteng skoue. Liberty het 33 stalle, ’n verskeidenheid arenas, en hou skoue en vakansiekampe. Die klubhuis is te huur vir klein geleenthede soos verjaarsdae en kantoorpartytjies. Jy kan ’n groep uitrit kombineer met ’n piekniek, ’n romantiese perdepiekniek vir twee aandurf of ’n onvergeetlike kinderpartytjie reël. Liberty is op die Boschkop-pad, 5 km vanaf Lynnwoodweg. Bel Juanita by 082-417-8137 of besoek www.stablesatliberty.com.
Cullen Stalle bied rylesse in klein groepies van nie meer as vyf mense nie, of individuele lesse, vir beginners tot gevorderde ruiters. Alle lesse word gegee deur gekwalifiseerde instrukteurs met ondervinding in ‘n veilige perdry omgewing en fasiliteite met betroubare skoolperde. Poniekampe, pret dae en skoue word gereeld gehou. Daar is oggendlesse vir vrouens, kwaliteit stalle, voorbereiding en begeleide deelname aan die meeste skoue. Alle toerusting is beskikbaar vir tydelike gebruik. Dit kos R490 ‘n maand vir een 45 minute les per week. Bel Llewellyn Mason by 083-227-8048. Besoek www.cullenstables.co.za of sluit by Cullen Stalle aan op Facebook. Hulle is net af van Lynnwoodweg-verlenging. GPS 25*48,15'S,28*24,05'E
Zoya’s Stalle is private stalle op ’n 13 ha plot. Dié is ‘n klein onderneming, wat beteken dat hulle meer aandag aan al die perde gee. Hulle kry gereeld wortels en appels vir ‘n bederf. Daar is groot kampe waar al die perde saam wei met genoeg weiding deur die jaar. Hulle fasiliteite is netjies en skoon en hulle is nie baie besig nie. Kom en wees deel van die Zoya-familie. Zoya’s Stalle is op plot 84, Klipkop in Lynnwoodweg-verlenging (Grahamweg) ongeveer 16 km vanaf Hans Strijdomrylaan. Vir meer inligting kontak Charlene Herbst by 083-790-7373 of besoek www.zoyastables.co.za.
Gaan kyk hoe toeka se mense gelewe het. Jy kan op begeleide toere deur ons kontrei se museums gaan, deelneem aan programme wat op ‘n tipiese ou plaaswerf aangebied word of ‘n historiese stoomtreinrit na Cullinan ervaar. En as jy gek is oor oudhede en voel jy moet iets saamvat huis toe, wys ons jou waar om dit in die hande te kry
Die eerste huis wat in 1903 in Cullinan gebou is, staan vandag as die McHardy Huis Museum bekend. Dié huis is vir die Premiermyn se eerste bestuurder, William McHardy gebou en met sy dood in 1913 het die myn sy vrou en sewe kinders die reg gegee om lewenslank daar te bly. Die laaste McHardy suster is eers in 1984 oorlede. So het dit gebeur dat ‘n McHardy die huis vir 81 jaar lank bewoon het en die museum vandag kan spog met die gesin se oorspronklike meubels, ornamente, kombuisware en foto’s. Die myn het die huis in 1988 as museum verklaar. Die museum is elke dag, behalwe Dinsdag, vanaf 10:30 vm tot 3 nm oop. Bel die toergids Werner Schellack by 073-946-8569.
Onverwacht is ’n geskiedkundige nedersetting van swart Afrikaners, afstammelinge van bevryde Maleise slawe wat deel van die Malan nátrek gevorm het. Hulle woon al langer as ’n honderd jaar op grond wat Paul Kruger aan hulle toegestaan het en wys graag vir toeriste hoe hulle bak en brou. Jy kan ‘n kultuurhistoriese toer deur die nedersetting, 10 km noord-oos van Cullinan, doen. Die Sondag skop af met ’n kerkdiens by Onverwacht se Verenigde Gereformeerde Kerk, waarna jy met ‘n donkiekar kan rondry, by die inwoners aan huis gaan teedrink of ‘n tradisionele middagete eet en selfs die begraafplaas waar dié dorp se voorsate lê, kan besoek. Bel vir Patricia Machobane by 076-756-9518.
Kyk ‘n bietjie hier na die feeste en konserte wat deur die jaar in ons kontrei gehou gaan word – van ‘n 4x4 Familiedag tot ‘n Maplotter Gospelfees, van die Protea Cullifest tot ‘n familie-erfenisfees. Ons vertel jou ook van gereelde markte en veeveilings wat jy kan bywoon.
Die jaarlikse Cullifest trek op 4 Mei vanjaar ‘n nuwe baadjie aan met ‘n groot protea-skou waar daar ook protea-blomme en -plantjie verkope sal wees. Die Cullinan-omgewing het in die laaste klompie jare ontwikkel as die gebied in Suid-Afrika, wat naas die Kaap, die meeste proteas lewer. Cullifest bied steeds die kunsstalletjies en heerlike kosverkope. Van verlede jaar af sorg ‘n baie groot tent vir ‘n heerlike atmosfeer, ongeag wat die weer inhou. Gedurende die dag tree Flooze/Sorina en sangers van Bugle Production House op, en die aand is die gesellige kuier met Heinz Winckler wat optree. Ds Charl Bredell (regs) en Japie van Staden, proteaboer van Doornkraal buite Cullinan, wys van die proteas wat by die Cullifest vertoon en te koop aangebied gaan word. Navrae by 083-865-0563 of 012-734-1445.
Steve Hofmeyr konsert
Steve Hofmeyr kom op Saterdag 1 Junie in ons kontrei konsert hou. Die konsert, ‘25 jaar se Bestes’, word by die CVO Skool Pretoria op die hoek van Grahamweg (Lynnwoodweg-verlenging) en Arthurweg (Valley) in Zwavelpoort aangebied. Die konsert begin 6 nm en vooruitbesprekings is nodig. Kaartjies kan by Computicket bespreek word en die prys is R115 vir volwassenes, R75 vir hoërskool leerlinge en R45 vir laerskool leerlinge. Met meer as 200 oorspronklike liedjies op sy kerfstok, hou Steve Hofmeyr aan om sy gehore te bekoor. Verwag niks minder van hierdie vertoning nie. Kontakpersone: Skool: Wilma Oelofse, 083-636-6070 / 083-633-9370; Konsert: Schalk van Schalkwyk, 012-811-2200.
Vendusies by KWD Voere
Wanneer laas was jy op ‘n veeveiling? Op Saterdag 9 Februarie het Vleissentraal ‘n dorperveiling namens Genetic Alliance by KWD Voere se terrein, 0,04 km oos van “Fourways” op die R513, buite Cullinan gehou. Hulle beoog om dit ‘n jaarlikse instelling te maak. Dis die tweede veiling wat Genetic Alliance hou en die eerste een in Cullinan. KWD Voere versprei ‘n groot verskeidenheid veevoer, hondekos en voëlsade teen redelike pryse. Hulle is weeksdae van 8 vm tot 5 nm en Saterdae van 8 vm tot 12 nm oop. Vir meer inligting oor veilings of voere, bel vir Jaco: 079-879-3500. GPS: S 25º 40’35.8” E 28 º 32’13,4”
Cullinan se Maplotterfees word vanjaar herdoop en verhuis na ‘n nuwe groter terrein met afdakke en sale op KWD Voere se terrein. Die Volle Evangelie Kerk op Cullinan bied die Maplotter Gospelfees op 31 Augustus aan van 8.30 vm tot laat. Tuisgebak en interessante stalletjie sal jou verras, tipies wat jy by ‘n Maplotterfees kan verwag. Sien jou daar. Ry op die R513 deur Cullinan en verby die Shell garage by “Fourways” en die KWD-terrein is 0,4 km verder aan jou linkerkant. Bel vir Mark Barker by 082-359-8778.
Genealogie en Familie-Erfenisfees
Kom geniet ‘n gesellige dag in die sonskyn voor die McHardy Huis Museum op die laaste kruising van Oaklaan, Cullinan. Die mark is op die eerste en laaste Sondag van die maand, openbare vakansiedae en wanneer die stoomtrein Cullinan toe ry. Dit is van 9 vm tot 3 nm. Lilo Weideman vra dat bestaande en voornemende uitstallers hom vroeg in die week moet skakel vir die bevestiging van staanplek en van die ware wat te koop aangebied word. Skakel 083-254-2545.
Klip Klap Oudhede en Kunsmark
Die eklektiese Klip Klap Oudhede en Kunsmark neem steeds in gewildheid toe en wat opval is dat die organiseerders daarin slaag om ten spyte van dié groei die besondere atmosfeer waarvoor die mark bekend geword het te bewaar. Nie net bied Klip Klap met sy bosveld-in-die-stad atmosfeer ‘n wye verskeidenheid van oudhede, kwaliteit kuns, boeke, juweliersware, dekor items, snuisterye en meer aan nie, maar besoekers praat al hoe meer oor die heerlike eetgoed wat met ‘n glasie wyn geniet kan word. Klip Klap is elke derde Sondag van die maand op plot 78A Leanderstraat, Olympus. Draai uit Olympus oos (by Die Werf Restaurant) in Leanderstraat. Skakel Chris by 082-755-0586. Webwerf: www.klipklap.co.za.
Ons kontrei se mense weet hoe om hulle kuierplekke besonders anders te maak; van kunskos tot ‘n rustige-lewe bestemming, van ‘n klub waar jy tromslaan tot ‘n pannekoekplek, kroegetes, teetuine en slotmasjiene. Hier kan jy plattelandse stilte ervaar, na musiekgroepe luister, na vuurdansers of die ‘passing parade’ kyk terwyl jy jou honger en dors stil.
‘La Vie Lente Urban Farm’, die rustige-lewe bestemming, is ‘n spesiale kombinasie van al die dinge in die lewe waarvoor ‘n mens ‘n fyn waardering ontwikkel, en ‘n versinnebeelding van die eerlike, eenvoudige lewe. La Vie Lente Café en Bistro het ‘n kontemporêre spyskaart van kwaliteit disse in ‘n familie-vriendelike omgewing. Daar is private funksievertrekke vir ‘n kombuistee, verjaardag of ooievaarstee sowel as besigheidsfunksies of vergaderings. Die ‘Urban Farmhouse’ boetiek bied plattelandse elegansie met pragtige en funksionele huisware. Wat dié plek anders maak is hulle filosofie oor die hergebruik van materiaal in bouwerk en ontwerp, hulle organiese, son-geroosterde koffie, houtvuur gebakte brood en gebeurtenisse soos kookdemonstrasies, tee-en-bederf-dae en wynproe. Hulle is op plot 242, Lynnwoodweg-verlenging (M6, Grahamweg). Skakel 072-916-7801.
Klitsgras Drumming is ‘n familie-vriendelike plek wat ‘n unieke ondervinding bied met al die fasiliteite wat ‘n normale klub het. Daar is ‘n ten volle toegeruste kroeg, eetgoed, koffiewinkel en houtvuur pizza-oond. Toegang is R45 per persoon op normale aande en R50 vir spesiale geleenthede soos: ‘n musiekgroep elke tweede Vrydagaand; “Chillin Sunday” met vier akoestiese groepe een maal ‘n maand; en ‘n solo-kunstenaar en ou fliek een Woensdagaand ‘n maand. Vir R40 kan jy ‘n trom huur, in die amfiteater rondom ‘n gesellige vuurtjie sit en meedoen aan die vermaak wat vuurdansers en didgeridoo-spelers insluit. ‘n Perseel wat baie gewild is vir alternatiewe troues, verjaarsdae en jaareindfunksies, is te huur. Hulle doen eksterne opvoerings en bied werkswinkels in vuurdanse, didgeridoo en Djembé Afrika tromme en interaktiewe tromsessies vir skoolleerlinge.Klitsgras is uit met Garstfonteinweg-verlenging in Tierpoort. Besoek www.klitsgras.co.za of bel Andries by 083-311-0025.
Op die hoek wat die ou Bronkhorstspruitpad met die pad na Rayton maak is ‘n rustige kuierplek. Die ‘locals’ wat veral gereeld daar gaan uitspan noem dit Tannie-Pop-Op-Die-Hoek. Dié eg plattelandse kuierkroeg en eetplek spog ook met ‘n kwekery, ‘n verfbalbaan, ‘n vlooimark en eiendomskou elke Saterdag en ‘n stoep vol papegaaie van uiteenlopende aard. Vir meer inligting en om kraampies te bespreek bel Theunette by 082- 691-1703.
Harries Pannekoek se wye keuse van gevulde pannekoeke lok menige stadsbewoner na Cullinan. In die dorpie se geskiedkundige Oaklaan kan jy op die stoep of gemaklik binne sit en alles gade slaan. Warm, sout pannekoeke met heerlike vulsels of soet pannekoeke, tradisioneel, en met so ‘n lekker porsie roomys gaan goed af. Smaaklike plaasontbyte wat niks met pannekoek te doen het nie, is beskikbaar. Die bediening is vriendelik en gaaf en die geregte so smaakvol as wat dit keurig voorgesit word. Besoek Harrie’s by Oaklaan 112, langs die historiese Nedbank-gebou of skakel hulle by 012-734-1054.
By Villagers kan jy buite onder die Gazebo sit en na die ‘passing parade’ van Cullinan se Oaklaan en Mainstraat kyk, in die formele eetkamer plaasneem of kuier by die lekker lang kuierkroeg en strategies geplaaste houttafels vlak by die kroeg se buitedeur. Villagers se spyskaart is omvattend en hulle is oop vir middag- en aandete en ontbyt oor naweke. Die keuse van kroegetes, burgers, geroosterde broodjies en ontbyte is wyd en daar is vele verrassings onder die voorgeregte, slaaie en hoofmaaltye. Geniet hulle daaglikse aanbiedinge op biefstuk en kerries en probeer die pizzas. Slotmasjiene gaan eersdaags beskikbaar wees. Villagers is in Oaklaan 112, Cullinan. Skakel 012-734-2286.
Die kreatiewe smulkos van Albizia kan voortaan op Sondae by die pretplaas, Angies Place 10 km buite Cullinan geniet word. Angies Place is op die Boekenhoutskloofpad, net 600 meter ná die afdraai anderkant R&R slaghuis. Hier gaan Lientjie Wessels Denton nou haar bekende kunskosse voorsit. ‘n Gaskunstenaar sal by die middagetes optree. Die pretplaas bied vollop vermaak vir groot en klein. Jy kan hulle bel by 082-531-6141.
Dis nie altyd maklik om die kortvolk te vermaak nie, maar as dit by kinderpartytjieplekke kom is ons kontrei bobaas. Jy kan kies tussen ‘n mini-trein temapark, egte ou plaasvermaak, kaskarre, ‘n koei-trein, fietsie-bane en kinderplekke waar ouers ook rustig kan kuier.
Cedar Junction mini-trein tema-park is die ideale plek vir die hele gesin. Daar is opwindende mini-treinritte (1.2 km treinspoor), sandputte, klimrame, trampolien, springkastele, ‘n swembad met glybaan, vyf private funksie onthaalplekke, ‘n restaurant, trapbootjies en meer as genoeg spasie vir kinders om na hartelus te baljaar. Besigheidsure: Woensdae – Sondae vanaf 8 vm tot 5 nm. Toegangsfooi: Weeksdae R10 per persoon; naweke en vakansiedae R20 per persoon. Cedar Junction is 8 km oos van die Hans Strijdomrylaan kruising, uit met Lynnwoodweg-verlenging in Zwavelpoort.
Daar is ‘n paar baie spesiale dae in ‘n mens se lewe en ons wys jou watter plekke daarin spesialiseer om dié dae onvergeetlik te maak – van luukse trouplekke, kapelletjies en die verhuur van trou-bykomstighede tot die skep van atmosfeer met ‘n Arabiese tent.
As jy ‘n troue, funksie of konferensie in die Bronberg-wêreld bywoon en op soek is na oorslaapplek, is hierdie net vir jou. Ons vertel jou van luukse verblyf, sjarmante kothuise, asemrowende uitsigte en opregte plattelandse gasvryheid, ‘n blote klipgooi uit die stad uit.
Laat jou kreatiwiteit ontluik
Dié is jou afdeling as jy jou kreatiewe sy wil uitleef of jou skeppings-vaardighede wil opknap – van sangopleiding en drama-onderrig tot skilderkuns, grafiese kuns, ‘n kunswinkel wat klasse aanbied tot die Karoo-belewenis waar jy werkswinkels kan bywoon en jou kan verlustig in alles wat die oog streel.
Esperance Musiek & Drama Studio
Annetjie se Waterverfklas
In die heerlike kreatiewe atmosfeer van Annetjie se Waterverfklas in Silver Lakes groei die vriendskappe saam met die skeppende werke. Nuwelinge word dadelik spontaan deel van hierdie groepie entoesiastiese 'kunstenaars'. So skilder-skilder loer ons oor mekaar se skouers en raak saam opgewonde oor die vordering en die unieke kreatiewe vermoëns van waterverf. Aan die einde van die drie-uur-sessie, met ‘n verversingtjie in die hand, ruil ons opbouende menings uit oor die resultate van die individuele pogings. Stokflou maar geïnspireerd ‘tot-siens’ ons mekaar ‘tot volgende week’. Bel Annetjie van Schalkwyk by 082-925-4385.
Wil jy leer hoe om jou eie onbeperkte kreatiewe potensiaal op jou eie manier aan te wend? By Katanya se kunsklasse leer jy nuwe tegnieke en vaardighede aan wat jy kan gebruik om pragtige kunswerke te skep. Katanya se kunsklasse ontwikkel kreatiewe talent, dit is motiverend, en moedig die verbetering van goeie kunssmaak en estetiese waardering aan. Tekenklasse bestaan uit verskeie praktiese oefening om kreatiwiteit te ontwikkel en elke les is in die fynste besonderhede uitgewerk vir die maksimum impak. Jy leer al die basiese elemente van hoe om ‘n suksesvolle skildery te skep. Katanya se kunsklasse word in Faerie Glen aangebied. Bel haar by 083-326-9086 of 012-991-8483.
Elsche Sion Grafiese Ontwerp Ateljee
Wil jy jou ontwerp-talente ontdek? Kom leer by iemand wat verantwoordelik was vir Nando’s se oorspronklike in-huis en verpakkings-ontwerpe en ‘n London Internasionale toekenning gewen het vir Nando’s se roomys etikette. Elsche Sion Grafiese Ontwerp Ateljee bied jou ‘n ses-maande kursus in rekenaarontwerp-programme, soos ‘Freehand’, ‘Photoshop’, ‘Illustrator’ en ‘Indesign’, wat jou sal help om ‘n kreatiewe portfolio op te bou om ‘n voet in die deur te kry in die grafiese ontwerp-wêreld. Sy gee individuele aandag, wat jou help om jou eie kreatiewe ontwerpe te skep wat jy met vertroue kan voorlê. Bel Elsche tussen 4 nm en 6 nm by 083-428-8716. Haar ateljee is in Faerie Glen.
By die nuwe Creative Art & Décor in Rayton kan jy nie net alles wat nodig is om uiting te gee aan jou skeppende talente, aankoop nie, jy kan ook die fynere ‘kunsies’ van verskillende kunsvorme aanleer. Gereelde klasse in decoupage, mosaïek, piouterwerk en skilderkuns word ondermeer aangebied. Bekende skilder, Edith Schmidt, het haar onlangs aangesluit by die span wat jou skeppings-vaardighede opknap. Die klasse is bekostigbaar en prettig. Creative Art & Décor, in die Roelf Kruger-sentrum agter Pick & Pay, het ‘n groot verskeidenheid hulpmiddels vir mosaïek, piouter, decoupage, kralewerk, kunsnaaldwerk, teken en skilder en meer. Hier kan jy ook oorspronklike geskenke, speelgoed en al jou skryfbehoeftes kry. Bel Megan by 072-153-3383.
Besoekers aan die Karoo-sentrum aan die voet van die Bronberg in Lynnwoodweg voel asof hulle ‘n ander wêreld, weg uit die stad se gejaag, betree. Hier het enige skeppende siel meer as genoeg kans om die kreatiewe sappe te laat vloei. Die Karoo Square-gemeenskap wil die kennis en vaardighede wat vloei uit die kreatiewe proses van elk van sy dele, versprei. Gereelde werkswinkels en klasse word gehou waar die bruikbare resultate van eksperimente in volhoubare argitektuur, pottebakkery, kuns, tuinbou, grafiese en tekstiel-ontwerp en fynere kunsies van kosmaak geleer word. Die Karoo Leefstylsentrum is ‘n toevoeging tot die reeks winkels by Karoo Square. Besoek www.karoolifestyle.co.za.
By Silverwood het jy ‘n voortreflike keuse meubels. Ou hout van die Markteater en ander ou geboue word gebruik om nuwe meubels in ‘n tradisionele styl te skep. Kontak Karel Gerber by 072-651-3554.
As alles nostalgies jou aanspreek, is Faded Grace die plek vir jou. Jy kry klere, meubels en kombuisware met ‘n gevoel van gister. Hulle verhuur ook oudhede as dekor vir fotosessies, troues, funksies en filmstelle. Skakel 082-786-3395.
Optimum Frames bied kreatiewe, bekostigbare raamwerk met die werkswinkel op die Karoo-perseel. Hulle maak spesiaal rame vir enigiets met sentimentele waarde, boksrame vir sportmemorabilia, rame vir skilderye en etse. Bel Carin Erasmus by 073-170-8314.
Simo’s Coffee Roastery bied die beste en varsste koffiebone en lewer produkte en ‘n diens wat ongeëwenaar is in die bedryf. Hulle gebruik slegs 100% Arabica-bone. Eienares Sonja Sims is deur die befaamde Aharon Baruch opgelei. Bel haar by 082-562-3121.
Candles for All bied kerse vir funksies, troues en is die ideale verskaffer aan kerke, restaurante, konferensieplekke en gastehuise. Hulle bied kreatiewe werkswinkels aan en doen kinderpartytjies waar kerse gedip en geverf word. Bel Riki by 082-630-8344.
Dié afdeling is vir diegene wat ‘n soektog na besonderse dinge vir die tuin in opwindende naweek uitstappies wil omskep. Van inheemse plante tot spuitfonteine, beeldjies, potte, kwekery-teetuine en selfs ‘n roosboetiek en besoek aan ‘n roosplaas – hier wys ons jou waar om die plekke te vind.
Stoffel se Troffel
Besoek Blyfontein Kwekery en kom kyk hoe ervare kwekers, Dirk Marais en Pine en Anna Papenfus ‘n groot verskeidenheid inheemse bome en struike kweek, versorg en gereed kry vir jou, om dit teen die billikste pryse denkbaar aan te koop. Kom deel gerus in hulle kundigheid en geesdrif. Blyfontein is die enigste INRY-kwekery in die ooste waar elke boom en plant self met kundigheid en sorg gekweek word. ‘n Groot verskeidenheid inheemse bome en struike van verskillende groottes en uitheemse plante vir die kouer streke is altyd beskikbaar. Bel hulle by 083-378-3588 of 082-600-7776 of besoek die webwerf by www.blyfontein.co.za.
Van piekniek tot spitbraai
Jou naweek-agenda in ons kontrei gaan een of ander tyd natuurlik ‘n braai of ‘n piekniek insluit. Ons wys jou waar om spitbraaiers te huur, hoe om ‘n intieme maanlig-piekniek of tema-gebaseerde piekniek te bewimpel, en waar om jou braaivleis aan te koop.
Rayton Biltong en Braai
Jy kan ‘n groot en geriefliker spitbraaier – gas of houtskool – by Rayton Biltong en Braai teen R500 huur vir jou braaifunksie. Die kranige slagters van dié moderne slaghuis berei ook jou lam, vark, beessnit of -kwart of wildsbok voor, gereed om oor die kole gedraai te word. As jy wil, voorsien hulle ook ‘n vaardige braaier teen ‘n ietsie ekstra. Biltong, droëwors, tuisgemaakte kouevleise en verwerkte vleishappies word ook vir jou onthaal voorsien. En vir die jagter bied hulle professionele verwerking van karkasse. Dié slaghuis is geleë agter Rayton se Pick ‘n Pay, oorkant Supa Quick. Bel hulle by 072-567-1435.
Moenie jou volgende avontuur sonder ‘n vetkoek in die hand aandurf nie. By PJ’s Vetkoek en Take Aways kry jy ‘n reeks vetkoeke met verbeeldingryke name soos die Biker’s Enduro (biltong en warm rissie), Biker’s Scooter (100 g met maalvleis) en Biker’s Vetkoek (200 g met maalvleis). Dan is daar ook ‘n wye reeks rugby vetkoeke, van die Shark, Cheetah, Blou Bul en Lion, wat elk ‘n ‘patty’ op het met keuses tussen blaarslaai, tamatie, uie, kaas en spek. Die Stormer vetkoek het vis op en daar is ook ‘n hoenderverrassing, ‘n vetkoek ‘hot dog’, pap-en-wors en pap-en-bredie. PJ’s is by Lynnwoodweg-verlenging se T-aansluiting met die Bapsfontein/Bronkhorstspruitpad, Kameelzynkraal. Bel Lydia Nel by 071-656-9900 of Piet Nel by 072-336-6047.
Wilhelm en Petro Bezuidenhout van Bronberg Vleismark se boerewors is bykans legendaries en word wyd aangekoop vir daardie spesiale braai-onthaal. Dié ervare plattelandse slagters staan gereed om al jou onthaalvleis na jou smaak en voorkeur vir jou voor te berei. Biltong, droëwors en vleishappies is ook altyd beskikbaar. Die Bronberg Vleismark is by die Zwavelpoort-sentrum in Lynnwoodweg-verlenging, oorkant die Boschkop-afdraai. Bel hulle by 072-020-0026.
Somer en winter weet Pretorianers waarheen om te gaan vir die sagste rypgemaakte biefstuk, sappigste boerewors, geurigste sosaties, hoenderkebabs, skaaptjops, gemarineerde varkribbetjies en vele meer. Voeg daarby broodjies wat daagliks vars gebak word, lekkernye soos melktert, gemmerbier en nou ook ‘n lekker bottel wyn vir alles onder een dak by Boma Vleismark. Die Deli bied klaargaar geregte soos bobotie, lasagne, wilds- en hoenderpasteie, slaaie en vele meer. Kyk by www.bomameat.co.za. As trotse landswye wenner van die Cleaver-toekenning vir twee agtereenvolgende jare, is dit ‘n bevestiging van Boma se leuse: Gehalte en diens is ons trots. Boma Vleismark is op die hoek van Garstfonteinweg en Rubensteinrylaan, Moreletapark: 012-998-8711 en Boma Biltong & Braai, Moreleta Plaza: 012-998-1617.
Die Paul Jungnickelhuis vir volwasse gestremdes bied verskeie geleenthede vir vrywilligers wat graag wil uithelp met aktiwiteite soos werkswinkels vir kuns (verf, plak en knip) en naaldwerk, of stories voorlees, sing, musiekmaak, oefeninge en uitstappies. Jy kan selfs met administratiewe werk gaan help. Ander Kungwini Welsynprojekte waarmee mense kan help is kleuterskool-aktiwiteite en hulp by die weeshuis. Dié instansie hou jaarliks die Nickel Kersmark waar handwerkprodukte verkoop word en het ’n winkel waar skenkings verkoop word vir fondsinsameling. Hulle is in Lynnwoodweg-verlenging, Zwavelpoort, ongeveer 4,5 km vanaf Hans Strijdomrylaan. Skakel 012-940-0221, 082-941-8399 of 082-806-2472 of besoek www.kwo.org.za